Mars 2023

Først av alt, hjertelig velkommen til Daniel, som begynner hos oss 1. mars. Vi gleder oss til å bli kjent. Fram til sommeren har vi også Camilla og Emma med på laget. Se egen personaloversikt på oppslagstavla i gangen.

I februar markerte vi Samenes nasjonaldag med lavoobygging og bål på tur. Etterpå kunne de som ville høre på joik og fargelegge samenes flagg.

Tradisjonen tro laget vi fastelavensris og bakte boller. Vi markerte bollemandag og koste oss med boller, krem og jordbærsyltetøy. Etterpå slo vi «Katta ut av sekken». «Slå, slå, slå, katta ut av sekken nå, slå!» Alle barna fikk slå hver sin tur, før det gikk hull på «Katta i sekken» og vi lekte med silkepapir og fjær til alles begeistring.

Vi er i gang og begynner å bli godt kjent med eventyret «Musikantene fra Bremen» og nå gleder vi oss til fortsettelsen. Eselet, hunden, katten og hanen klarer ikke å gjøre jobbene sine lenger og er ikke ønsket på gården der de bor. Dyrene treffer hverandre, finner nytt håp og vennskap. De vil gå sammen til byen Bremen for å søke lykken som bymusikanter. Vi gleder oss til å leke mer, dramatisere, bruke musikk og sang, bruke fantasien, kreativ tenkning og skaperglede. Fredag 21. april skal vi ha felles eventyrfest for alle avdelingene. Vi gleder oss.



I mars måned vil vi også ha noen påskeforberedelser. Vi skal så karse og dramatisere «En liten kylling i egget lå». Mandag 27. mars skal vi ha felles eggkoking ute i barnehagen og torsdag 30. mars inviterer vi dere foreldre til påskefrokost. Mer info kommer.

14. mars skal vi markere Barnehagedagen. Temaet i år er «Liten og stor.»

Mars er måneden for svømming for superklubben. Vi har fått ny dato for oppstart. Første svømming blir 14. mars. Vi fortsetter nedtellingen og gleder oss masse. Følgende datoer blir det svømming: 14. mars, 21. mars, 28. mars, 18. april, 25. april, 2. mai og 9. mai.

Som vi har snakket om tidligere er det i mars tid for nye foreldresamtaler for Superklubben. Her vil vi spesielt snakke om overgang barnehage-skole, slik at vi kan legge til rette for en best mulig skolestart for hvert enkelt barn. Tidspunkt for samtaler henges opp på døra etter hvert, så følg med der.

Med vennlig hilsen Elise, Camilla, Emma. Lin, Daniel og Ine